Xususiy sektorda oʻsimliklar himoyasi sohasida xizmat koʻrsatadigan yuridik shaxslar xodimlarining va jismoniy shaxslarning malakasini oshirish hamda ularga sertifikat berish tartibi toʻgʻrisidagi nizomni tasdiqlash haqida
(resolution, 2022-05-11)

Oʻzbekiston Respublikasi Prezidentining “Respublikada oʻsimliklar karantini va himoyasi tizimini tubdan takomillashtirish chora-tadbirlari toʻgʻrisida” 2021-yil 15-iyuldagi PF-6262-son Farmoni ijrosini taʼminlash, shuningdek, oʻsimliklar himoyasi sohasida xizmat koʻrsatadigan yuridik shaxslar xodimlarining va jismoniy shaxslarning malakasini oshirish hamda ularga sertifikat berish tartibini belgilash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Respublikada oʻsimliklar karantini va himoyasi tizimini tubdan takomillashtirish chora-tadbirlari toʻgʻrisida” 2021-yil 15-iyuldagi PF-6262-son Farmoniga muvofiq oʻsimliklar himoyasi sohasida xizmat koʻrsatadigan yuridik shaxslar xodimlariga va jismoniy shaxslarga sertifikat berish joriy etilishi belgilanganligi maʼlumot uchun qabul qilinsin. 2. Shunday tartib oʻrnatilsinki, unga muvofiq 2022-yil 1-iyundan boshlab: oʻsimlik va oʻsimlik mahsulotlarini yetishtiruvchi klasterlar, fermer va dehqon xoʻjaliklari, oʻsimliklar klinikalari, biolaboratoriyalar, mineral oʻgʻitlar va oʻsimliklarni himoya qilish vositalari importi, ulgurji va chakana savdosi bilan shugʻullanuvchi tadbirkorlik subyektlarining oʻsimliklar himoyasi sohasi mutaxassislari malakasini oshirish hamda ularga sertifikat berish faoliyati yoʻlga qoʻyiladi; malaka oshirish kurslari shartnoma asosida Oʻzbekiston Respublikasi Oʻsimliklar karantini va himoyasi agentligining Oʻsimliklar karantini va himoyasi ilmiy-tadqiqot institutida hamda uning filiallarida belgilangan oʻquv dasturiga muvofiq tashkil etiladi; malaka oshirish kurslarining davomiyligi 72 soat boʻladi; malaka oshirish natijalari boʻyicha elektron shaklda sertifikat rasmiylashtiriladi va mutaxassisga uch yil muddatga beriladi; Oʻsimliklar karantini va himoyasi agentligi tomonidan Oʻsimliklar himoyasi mutaxassisligi boʻyicha sertifikat berilgan mutaxassislarning davlat reyestri yuritiladi. 3. Quyidagilarni nazarda tutuvchi Xususiy sektorda oʻsimliklar himoyasi sohasida xizmat koʻrsatadigan yuridik shaxslar xodimlarining va jismoniy shaxslarning malakasini oshirish hamda ularga sertifikat berish tartibi toʻgʻrisidagi nizom ilovaga muvofiq tasdiqlansin: xususiy sektorda oʻsimliklar himoyasi sohasida xizmat koʻrsatadigan yuridik shaxslar xodimlarining va jismoniy shaxslarning malakasini oshirish kurslarini tashkil qilish hamda ularga sertifikat berish maqsadi va vazifalari; malaka oshirish tizimini boshqarish masalalari, shu jumladan malaka oshirish hamda sertifikat berish faoliyatini amalga oshirishda Oʻsimliklar karantini va himoyasi agentligi hamda Oʻsimliklar karantini va himoyasi ilmiy-tadqiqot instituti vazifalari; malaka oshirish muddati hamda kurslarda oʻqishga hujjat topshirish tartibi; malaka oshirish kurslarida taʼlim jarayoni mazmuni va sifatiga qoʻyiladigan asosiy talablar; malaka oshirish kurslari tinglovchilarining huquq va majburiyatlari, ularni oʻqishdan chetlatish asoslari; oʻqitish yakunida malaka imtihonini oʻtkazish va uning natijalariga koʻra tinglovchilarga sertifikat berish; Oʻsimliklar himoyasi mutaxassisligi boʻyicha sertifikat berilgan mutaxassislarning davlat reyestrini yuritish qoidalari. 4. Oʻzbekiston Respublikasi Oʻsimliklar karantini va himoyasi agentligi: Oʻzbekiston fermer, dehqon xoʻjaliklari va tomorqa yer egalari kengashi hamda manfaatdor vazirlik va idoralar bilan birgalikda Oʻsimliklar karantini va himoyasi ilmiy-tadqiqot instituti hamda uning filiallarida malaka oshirish va sertifikat berish faoliyatini tashkil qilishga qaratilgan chora-tadbirlarni amalga oshirsin; malaka oshirish kurslari tinglovchilariga elektron shaklda QR-kod (matrik shtrixli kod) qoʻyilgan sertifikat berish tizimining yoʻlga qoʻyilishini tashkil etsin; Oʻsimliklar himoyasi mutaxassisligi boʻyicha sertifikat berilgan mutaxassislarning davlat reyestri yuritilishi va uning doimiy yangilab borilishini tashkil qilsin; manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha oʻrinbosari Sh.M. Gʻaniyev zimmasiga yuklansin. 1. Ushbu Nizom oʻsimlik va oʻsimlik mahsulotlarini yetishtiruvchi klasterlar, fermer va dehqon xoʻjaliklari, oʻsimliklar klinikalari, biolaboratoriyalar, mineral oʻgʻitlar va oʻsimliklarni himoya qilish vositalari importi, ulgurji va chakana savdosi bilan shugʻullanuvchi tadbirkorlik subyektlarining oʻsimliklar himoyasi sohasi mutaxassislari malakasini oshirish hamda ularga sertifikat berish tartibini belgilaydi. 2. Mazkur Nizomda quyidagi asosiy tushunchalar qoʻllaniladi: buyurtmachi — oʻsimliklar himoyasi sohasida xodimlarining malaka oshirish va sertifikat olish yuzasidan buyurtma qilgan xususiy sektorda oʻsimliklar himoyasi sohasida xizmat koʻrsatadigan yuridik va jismoniy shaxs; imtihon komissiyasi — malaka oshirish tashkiloti tomonidan Oʻzbekiston Respublikasi Oʻsimliklar karantini va himoyasi agentligi (keyingi oʻrinlarda — Agentlik) tizimidagi va oʻsimliklar himoyasi sohasida faoliyat yurituvchi boshqa ilmiy tashkilotlar vakillaridan shakllantiriladigan hamda Agentlik rahbariyati tomonidan tasdiqlanadigan tarkib; malaka imtihoni — malaka oshirish kursi davomida berilgan bilim va koʻnikmalarning tinglovchi tomonidan oʻzlashtirilganligini tekshirish maqsadida imtihon komissiyasi tomonidan oʻtkaziladigan imtihon; malaka oshirish — tegishli oʻquv dasturlari talablaridan kelib chiqqan holda, oʻsimliklar himoyasi faoliyatiga oid bilim talab etiladigan mutaxassislarning malaka va koʻnikmalarini yangilash orqali ularning kasbiy mahorati oshirilishini taʼminlashga qaratilgan oʻqitish shakli; malaka oshirish tashkiloti — Oʻsimliklar karantini va himoyasi agentligining Oʻsimliklar karantini va himoyasi ilmiy-tadqiqot instituti (keyingi oʻrinlarda — ilmiy-tadqiqot instituti) va uning filiallari; sertifikat — tinglovchining malaka imtihonini muvaffaqiyatli topshirganligini tasdiqlovchi hujjat; tinglovchi — xususiy sektorda oʻsimliklar himoyasi sohasida xizmat koʻrsatadigan yuridik yoki jismoniy shaxsning shartnoma asosida malaka oshirish kursiga qabul qilingan hamda oʻsimliklar himoyasi sohasida oliy yoki oʻrta maxsus maʼlumotga ega boʻlgan xodimi. 3. Tinglovchilarning malakasini oshirish va ularga sertifikat berish ushbu Nizomga 1-ilovaga muvofiq sxema asosida amalga oshiriladi. 4. Malaka oshirish kurslarining davomiyligi 72 soat boʻladi. 5. Buyurtmachi xodimlarining oʻsimliklar himoyasi sohasidagi xalqaro tajribani oʻzlashtirishini, zarur kasbiy bilim va koʻnikmalarni yangilashini, malaka talablari, oʻquv rejalari va dasturlariga muvofiq ularning kasbiy layoqati va mahoratining doimiy rivojlanishini taʼminlash malaka oshirishning maqsadi hisoblanadi. 6. Quyidagilar malaka oshirishning asosiy vazifalari hisoblanadi: kasbiy layoqat va mahoratni yanada oshirish; tinglovchining mustaqil fikrlash koʻnikmalarini rivojlantirish, shuningdek, ularning bilimlarini yanada takomillashtirish; axborot texnologiyalari, Internet jahon axborot tarmogʻi imkoniyatlaridan ishda foydalanishning amaliy koʻnikmalarini shakllantirish; tinglovchilarga zararkunandalar, kasalliklar va begona oʻtlarning keng rivojlanishi hamda tarqalishining oldini olish, oʻsimliklarni himoya qilish vositalaridan foydalanish, odamlar va jonivorlarning xavfsizligini taʼminlashda qoʻllanadigan texnologiyalar xususiyatlarini oʻrgatish; tinglovchilarga oʻsimliklarni himoya qilish toʻgʻrisidagi qonunchilik hujjatlari boʻyicha nazariy bilimlar berish. 7. Agentlik: malaka oshirish tizimiga umumiy rahbarlikni amalga oshiradi; malaka oshirish tashkiloti tomonidan Agentlik tizimida va boshqa oʻsimliklar himoyasi sohasida faoliyat yurituvchi ilmiy tashkilotlar vakillaridan shakllantirilgan imtihon komissiyasi tarkibini tasdiqlaydi; malaka oshirish tashkiloti tomonidan malaka oshirish kurslarida taʼlimni tashkil etish uchun qilinadigan haqiqiy xarajatlardan kelib chiqib tayyorlangan oʻqish uchun toʻlov summasini kelishib beradi; malaka oshirish kurslarining toʻliq hamda sifatli oʻtkazilishi yuzasidan doimiy monitoring va nazoratni amalga oshiradi. 8. Malaka oshirish tashkiloti: buyurtmachilar buyurtmalarini qabul qiladi, malaka oshirishga qabul qilingan tinglovchilar roʻyxatini shakllantiradi hamda roʻyxatga muvofiq malaka oshirish kurslari jadvalini ishlab chiqadi va tasdiqlaydi; malaka oshirish kurslarida taʼlimni tashkil etish uchun qilinadigan haqiqiy xarajatlardan kelib chiqib tayyorlangan va Agentlik bilan kelishilgan oʻqish uchun toʻlovlarni tasdiqlaydi; buyurtmachilar bilan ularning xodimlarining malakasini oshirish kurslarini oʻtkazish boʻyicha shartnomalar tuzadi; tuzilgan shartnomalar asosida xodimlarni tinglovchilikka qabul qiladi, qoida tariqasida, 20 — 25 nafar tinglovchilardan iborat tarkibda guruhlar shakllantiradi; malaka oshirish kurslarida oʻqish tinglovchining asosiy ish joyidan ajralgan yoki ajralmagan holda amalga oshiriladi; mintaqalar uchun xos boʻlgan oʻsimliklar zararkunanda va kasalliklarini hisobga olgan holda malaka oshirish kurslarining oʻquv rejalari va dasturlarini tasdiqlaydi; ishlab chiqarish, ilmiy-tadqiqot tuzilmalarining moddiy-texnika bazasidan foydalangan holda mashgʻulotlar oʻtkazish uchun zarur oʻquv va moddiy-texnika bazasini yaratadi; malaka oshirishning ilmiy-uslubiy asoslarini, oʻquv-uslubiy hujjatlarini, yagona taʼlim mexanizmini ishlab chiqish ishlarini tashkil qiladi; oʻsimliklar himoyasi sohasiga oid fanlarning umumkasbiy va maxsus bloklari boʻyicha malaka oshirishni tashkil etadi hamda ular boʻyicha zamonaviy metodik, axborot-maʼlumotnoma bazasini yaratadi; malaka oshirish kurslarida taʼlim jarayonini takomillashtirish mexanizmlarini va metodlarini belgilaydi; innovatsion ilmiy yutuqlarni, zamonaviy pedagogik va axborot-kommunikatsiya texnologiyalarini qoʻllashni, masofadan oʻqitishni, mustaqil taʼlim olishni kengaytirishni nazarda tutuvchi texnika va texnologiyalarning istiqbolda rivojlanishini hisobga olgan holda, tinglovchilar malakasini oshirishning dasturlarini ishlab chiqadi va joriy etadi; malaka oshirish kurslarida taʼlim jarayonini takomillashtirish mexanizmlarini va metodlarini belgilaydi; oʻsimliklar himoyasi sohasidagi ilgʻor xorijiy tajribani umumlashtirgan holda oʻsimliklar zararkunandalari va kasalliklariga qarshi kurashning zamonaviy, samarali usullari va metodlarining, yangi texnologiyalarning oʻquv jarayoniga joriy qilinishini taʼminlaydi; malaka oshirish kurslari yakuni boʻyicha imtihon komissiyasi faoliyatini tashkil qiladi; malaka imtihonidan muvafaqqiyatli oʻtgan tinglovchilarga sertifikat beradi. 9. Malaka oshirish jarayonining mazmuni va sifatiga qoʻyiladigan talablar “Taʼlim toʻgʻrisida”gi Oʻzbekiston Respublikasining Qonuniga muvofiq belgilanadi. 10. Malaka oshirish tizimida mutaxassisliklar yoʻnalishlari boʻyicha oʻquv rejalari va dasturlari malaka oshirish tashkilotining yetakchi mutaxassislari va professor-oʻqituvchilar tarkibi tomonidan, ilmiy-tadqiqot institutlari, laboratoriyalar, oʻsimliklarni himoya qilish sohasining yetakchi olimlari va mutaxassislarini jalb etgan holda ishlab chiqiladi hamda ular malaka oshirish jarayonini uslubiy taʼminlashning ajralmas qismi hisoblanadi. 11. Oʻquv rejalari va dasturlarini ishlab chiqishda soatlarning modullar boʻyicha 10 foizgacha oʻzgartirilishiga ruxsat etiladi. 12. Oʻquv dasturi mazmuniga qoʻyiladigan talablar tinglovchilarning kasbiy tavsifnomasiga qatʼiy muvofiq ravishda ularning zarur bilim va koʻnikmalarni egallashini hisobga olgan holda belgilanadi. Oʻquv rejalari va dasturlarida oʻsimliklarni himoya qilish fani, texnikasi, texnologiyalari sohasidagi yutuqlar aks ettirilishi, shuningdek, ular oʻsimliklar himoyasi boʻyicha taʼlim tizimida yagona uzviylik va izchillikni taʼminlash talablariga javob berishi zarur. 13. Buyurtmachi malaka oshirish tashkilotiga bevosita, pochta xizmati orqali yoki onlayn tarzda quyidagi hujjatlarni taqdim etadi: xodimning malakasini oshirish boʻyicha buyurtma; xodimning shaxsini tasdiqlovchi hujjati nusxasi; oliy yoki oʻrta maxsus (professional) maʼlumot toʻgʻrisidagi diplom hamda diplom ilovasi nusxalari. Bunda hujjatlarni onlayn tarzda topshirish malaka oshirish tashkilotining rasmiy veb-sayti yoki elektron pochta manzili orqali amalga oshiriladi. 14. Tinglovchilar quyidagi huquqlarga ega: oʻquv dasturida nazarda tutilgan bilimlarni olish; oʻquv jarayonini yanada yaxshilash va malaka oshirish tizimini takomillashtirish boʻyicha malaka oshirish tashkiloti rahbariyatiga takliflar kiritish; maʼnaviy-maʼrifiy va madaniy tadbirlarda qatnashish; malaka oshirish bilan bogʻliq boʻlgan qoʻshimcha maʼlumotlar hamda maslahatlar olish; malaka oshirish tashkilotining axborot-resurs markazi, oʻquv xonalari va kompyuter texnika vositalaridan foydalanish; malaka oshirish tashkiloti va uning xodimlari xatti-harakatlari yuzasidan shikoyat qilish. Tinglovchilar qonunchilik hujjatlariga muvofiq boshqa huquqlarga ham ega boʻlishlari mumkin. 15. Tinglovchilar: taʼlim dasturlari talablarini bajarishi; oʻquv mashgʻulotlariga oʻz vaqtida qatnashishi; oʻquv dasturlarida nazarda tutilgan malaka imtihonini topshirishi; oʻz nazariy bilimlarini, kasbiy koʻnikmalari va mahorat darajasini oshirishi; oʻquv jarayonida berilgan topshiriqlarni oʻz vaqtida bajarishi; malaka oshirish tashkilotiga tegishli boʻlgan mulkni asrab-avaylash, malaka oshirish tashkiloti ichki tartib-qoidalariga qatʼiy rioya etishi shart. Tinglovchilar zimmasiga qonunchilik hujjatlariga muvofiq boshqa majburiyatlar yuklanishi mumkin. 16. Tinglovchilar quyidagi holatlarda oʻqishdan chetlashtiriladi: oʻz xohishiga binoan; oʻquv intizomi va malaka oshirish tashkilotining ichki tartib-qoidalarini muntazam ravishda yoki bir marta qoʻpol ravishda buzganda; oʻquv mashgʻulotlarini uzrli sabablarsiz 16 akademik soatdan ortiq qoldirganda; tinglovchiga berilgan login va parolni hamda shaxsiy kabinetini boshqa shaxslarga foydalanish uchun berganligi aniqlanganda; shartnoma asosida oʻqitish bilan bogʻliq majburiyatlarni bajarmaganda; salomatligi tufayli (tibbiy komissiya maʼlumotnomasi asosida); sud hukmiga asosan ozodlikdan mahrum qilish yoki ozodlikni cheklash jazosi qoʻllanganda; vafot etganda. Oʻquv intizomi va ichki tartib-qoidalarini bir marta qoʻpol ravishda buzish asoslari malaka oshirish tashkiloti tomonidan belgilanadi. 17. Tinglovchi malaka oshirish kursi tinglovchilari safidan chiqarilganda, malaka oshirish tashkiloti bu haqda uni oʻqishga yuborgan buyurtmachiga xabar beradi. 18. Malaka oshirish kurslari yakunlari boʻyicha malaka imtihoni oʻtkaziladi hamda uni tashkil etish uchun Agentlik direktorining buyrugʻi bilan imtihon komissiyasi tuziladi. Komissiya, qoida tariqasida toq sonda boʻlib, rais va kamida toʻrt nafar aʼzodan iborat boʻladi. Malaka imtihoni oʻquv dasturlariga asosan oʻtkaziladi. Imtihon natijalari imtihon qaydnomasida “oʻtdi” yoki “oʻtmadi” deb baholanadi hamda komissiya raisi va uning aʼzolari tomonidan imzolanadi. 19. Oʻquv dasturlarida nazarda tutilgan barcha talablarni bajargan va malaka imtihonini muvaffaqiyatli topshirgan tinglovchilarga 3 kun ichida mazkur Nizomga 2-ilovaga muvofiq namunadagi sertifikat beriladi. Sertifikat amal qilish muddati 3 (uch) yil. Malaka imtihoniga yetib kela olmagan tinglovchi imtihon komissiyasining navbatdagi yigʻilishida keyingi tinglovchilar guruhi bilan birgalikda imtihon topshirishiga ruxsat beriladi. 20. Malaka imtihonidan muvaffaqiyatli oʻta olmagan tinglovchiga sertifikat berilmaydi. Bunda tinglovchiga malaka oshirish kursida qatnashganligi toʻgʻrisida maʼlumotnoma beriladi. 21. Sertifikat qatʼiy hisobga olinadigan hujjat hisoblanadi, hisob seriyasi, raqami va himoya elementiga ega boʻladi hamda QR-kod (matrik shtrixli kod) qoʻyilgan holda elektron shaklda beriladi. 22. Imtihon komissiyasining qaroridan norozi boʻlganlar natijalar eʼlon qilingan vaqtdan boshlab uch kun mobaynida Agentlikka yoki sudga belgilangan tartibda shikoyat qilishlari mumkin. 23. Oʻsimliklar himoyasi mutaxassisligi boʻyicha sertifikat berilgan mutaxassislarning davlat reyestriga (keyingi oʻrinlarda — Davlat reyestri) quyidagi maʼlumotlar kiritiladi: sertifikatga ega boʻlgan mutaxassisning familiyasi, ismi, otasining ismi; sertifikatga ega boʻlgan mutaxassis bilan muloqot qilish uchun telefon raqami, pochta manzili (elektron pochta manzili); sertifikatga ega boʻlgan mutaxassisning shaxsini tasdiqlovchi hujjatlari toʻgʻrisidagi maʼlumotlar; sertifikatga ega boʻlgan mutaxassis tugatgan oliy (oʻrta maxsus, professional) taʼlim tashkiloti nomi; sertifikatni berish toʻgʻrisidagi malaka oshirish tashkiloti qarorining sanasi va raqami; sertifikatni berish sanasi va raqami. 24. Davlat reyestridagi maʼlumotlar ochiq foydalaniladigan maʼlumotlar hisoblanadi. Davlat reyestri Agentlikning rasmiy veb-saytiga joylashtiriladi. 25. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 26. Mazkur Nizom talablarining buzilishida aybdor shaxslar qonunchilik hujjatlariga muvofiq javob beradilar. Bosqichlar Masʼullar Tadbirlar Bajarish muddatlari 1-bosqich Xususiy sektorda oʻsimliklar himoyasi sohasida xizmat koʻrsatadigan yuridik yoki jismoniy shaxs (buyurtmachi) Malaka oshirish kursida qatnashish uchun malaka oshirish tashkilotiga buyurtma va zarur hujjatlarni malaka oshirish tashkilotining veb-sahifasi yoki elektron pochta manzili orqali yuboradi. Oʻz xohishiga koʻra 2-bosqich Oʻsimliklar karantini va himoyasi ilmiy-tadqiqot instituti yoki uning tegishli filiali (malaka oshirish tashkiloti) 1. Buyurtmachi bilan uning �odimlari malakasini oshirish boʻyicha shartnoma tuzadi. 2. Malaka oshirish kurslarida tinglovchilarni 72 soat davomida oʻqitadi. 1. Buyurtma qabul qilingandan soʻng 2. Tinglovchilar guruhi shakllangandan soʻng 3-bosqich Imtihon komissiyasi Oʻsimliklar karantini va himoyasi ilmiy-tadqiqot instituti (malaka oshirish tashkiloti) 1. Malaka imtihonini oʻtkazadi. 2. Malaka imtihonidan muvaffaqiyatli oʻtgan tinglovchilarga sertifikat beradi. 1. Malaka oshirish kurslari tugagandan soʻng 2. 3 kun ichida